VM i badminton
Verdensmesterskaberne (VM) i badminton har været afholdt siden 1977 og arrangeres af det internationale badminton-forbund, Badminton World Federation (BWF).
Ved verdensmesterskaberne spilles der om medaljer i herre- og damesingle, herre- og damedouble samt i mixed double.
Indtil 1983 blev VM afviklet hvert tredje år, derefter hvert andet år, og siden 2005 har det været afviklet VM hvert år – bortset fra de år, hvor De Olympiske Lege afholdes. Her har badminton været på programmet siden 1992.
Inden 1977 havde All England status som de uofficielle verdensmesterskaber i badminton. All England blev afviklet første gang i 1899.
Kun Kina, Indonesien og Sydkorea har vundet flere guldmedaljer end Danmark ved VM. Kina har vundet 70, Indonesien 23 og Sydkorea 13.
Ser man på det samlede antal medaljer, er Danmark nummer tre med 65,5 medaljer. Den "halve" medalje stammer fra VM i 1993, hvor Thomas Lund vandt VM-guld sammen med svenskeren Cathrine Bengtson.
Kina har i alt vundet 202 medaljer, og kinesiske spillere var endda ikke med ved de to første verdensmesterskaber. Indonesien er også her på andenpladsen, med 80 medaljer.
Tre spillere har fem gange vundet VM-guld.
Otte spillere har vundet fire guldmedaljer.
Tre danskere har to gange vundet VM-guld: Lene Køppen, Thomas Lund og Viktor Axelsen. Rikke Olsen (f. 1975) er den danske spiller, der har vundet fleste medaljer. I perioden 1995-2003 vandt hun seks medaljer, to bronzemedaljer i damedouble og fire bronzemedaljer i mixed double.
Fire gange er der blevet afholdt VM i Danmark. I 1983, 1991 og 1999 blev mesterskaberne spillet i Brøndby-Hallen. I 2014 blev de spillet i Ballerup Super Arena. Og i 2023 blev mesterskaberne spillet i Royal Arena i København.
Siden 1989 har BWF afholdt holdturneringen Sudirman Cup, der har status som et officielt VM for blandede hold.
Thomas Cup er en international turnering for herrelandshold, og Uber Cup er en tilsvarende turnering for kvindelandshold. Turneringerne kaldes uofficielle holdverdensmesterskaber for henholdsvis mænd og kvinder.